ลือหึ่ง! BBL เล็งเทคฯแบงก์แดนอิเหนาเพิ่ม หลังคว้า “เพอร์มาตา” ปลายปีก่อน
ลือหึ่ง! BBL เล็งเทคฯแบงก์แดนอิเหนาเพิ่ม หลังคว้า “เพอร์มาตา” ปลายปีก่อน
ลือหึ่ง! BBL เล็งเทคฯแบงก์แดนอิเหนาเพิ่ม หลังคว้า “เพอร์มาตา” ปลายปีก่อน
5 มี.ค. 2563

สืบเนื่องจากเมื่อวันที่ 12 ธันวาคม 2562 ธนาคารกรุงเทพ จำกัด (มหาชน) หรือ BBL เข้าทำสัญญาซื้อขายหุ้นโดยมีเงื่อนไขกับ Standard Chartered Bank (สแตนดาร์ดชาร์เตอร์ด) และพีที แอสทร่า อินเตอร์เนชั่นแนล ทีบีเค (PT Astra International Tbk) เพื่อเสนอซื้อหุ้นจำนวนทั้งหมด24,991,429,332 หุ้น ในธนาคารพีทีเพอร์มาตา ทีบีเค (PT Bank Permata Tbk) จากสแตนดาร์ดชาร์เตอร์ดและแอสทร่า โดยคิดเป็นสัดส่วนร้อยละ 89.12 ของหุ้นที่ออกและจำหน่ายได้แล้วทั้งหมดของเพอร์มาตา ตามมติเห็นชอบของที่ประชุมคณะกรรมการ เมื่อวันที่ 11 ธันวาคม 2562
ล่าสุดวันนี้ (5 ก.พ.63) สำนักข่าวต่างประเทศรายงานโดยอ้างอิงแหล่งข่าวจากผู้กำกับดูแลสถาบันการเงินในอินโดนีเซีย ว่า BBL มีแผนที่จะเข้าซื้อธนาคารอีกแห่งหนึ่งในอินโดนีเซียเพิ่ม หลังจากที่ก่อนหน้านี้เข้าทำสัญญาซื้อ ธนาคารพีทีเพอร์มาตา ทีบีเค (PT Bank Permata Tbk) เมื่อปลายปีที่แล้ว
อย่างไรก็ตาม ในส่วนของการเข้าซื้อกิจการเพิ่มเติมในธนาคารอื่นที่ประเทศอินโดนีเซียนั้น ขณะนี้แหล่งข่าวยังไม่เปิดเผยรายละเอียดเพิ่มเติม ซึ่งทาง “ข่าวหุ้นออนไลน์” จะรายงานความเคลื่อนไหวให้ทราบต่อไป
อนึ่ง เพอร์มาตานั้นเป็นธนาคารพาณิชย์ชั้นนำของอินโดนีเซีย ก่อตั้งเมื่อปี พ.ศ. 2498 ประกอบกิจการเสนอขายผลิตภัณฑ์และให้บริการด้านการธนาคารอย่างเต็มรูปแบบ มีลูกค้ารายย่อย ลูกค้าธุรกิจขนาดกลางและขนาดย่อม และลูกค้าองค์กร รวมกว่า 3.5 ล้านราย ได้รับการจดทะเบียนในตลาดหลักทรัพย์อินโดนีเซีย โดย ณ วันที่ 30 กันยายน 2562 เพอร์มาตามีสำนักงานรวม 332 แห่ง (แบ่งออกเป็น สำนักงานสาขาและสาขาเคลื่อนที่) มีเครื่องบริการเบิก ถอนเงินสดอัตโนมัติ (เอทีเอ็ม) รวม 989 เครื่องใน 62 เมืองทั่วประเทศอินโดนีเซีย
ทั้งนี้ ณ วันที่ 30 กันยายน 2562 เพอร์มาตามีเงินให้สินเชื่อจำนวน 108 ล้านล้านรูเปีย (เทียบเท่ากับ 7.6 พันล้านดอลล่าร์สหรัฐฯ หรือ 234,000 ล้านบาทโดยประมาณ) มีเงินรับฝากจำนวน 120 ล้านล้านรูเปีย (เทียบเท่ากับ 8.5 พันล้านดอลล่าร์สหรัฐฯ หรือ 259,000 ล้านบาทโดยประมาณ) และมีพนักงานรวมทั้งสิ้น 7,670 คน โดยการเข้าซื้อกิจการครั้งนี้จะมีการพิจารณาอนุมัติการเข้าซื้อและรับโอนหุ้นทั้งหมดในเพอร์มาตาในการประชุมวิสามัญผู้ถือหุ้น ครั้งที่ 1/2563 วันนี้ (5 มี.ค. 2563)